Diari Oficial de la Generalitat Valenciana


Sumari del DOGV 8765, del 18-03-2020 (2020/2404)

ORDRE 7/2020, de 9 de marzo de 2020, de la Conselleria d'Agricultura, Desenvolupament Rural, Emergència Climàtica i Transició Ecològica per la qual s'estableixen les condicions d'accés a la Cova Tallada, Parc Natural del Montgó.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8765

Data del DOGV
:   18-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2404


Data del document
:   09-03-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

ORDRE 7/2020, de 9 de marzo de 2020, de la Conselleria d'Agricultura, Desenvolupament Rural, Emergència Climàtica i Transició Ecològica per la qual s'estableixen les condicions d'accés a la Cova Tallada, Parc Natural del Montgó. [2020/2404]  
  
PREÀMBUL  
  
La Cova Tallada és una antiga pedrera de pedra tosca situada en la línia de costa del terme municipal de Xàbia, inclosa en el parc natural del Montgó i protegida per diverses figures atenent a les seues excepcionals característiques ambientals i paisatgístiques. Està inclosa en el Catàleg de Coves de la Comunitat Valenciana amb el número 111 (Decret 65/2006, de 12 de maig, del Consell, pel qual es desenvolupa el règim de protecció de les coves i s'aprova el Catàleg de Coves de la Comunitat Valenciana). Es troba dins del perímetre del Parc Natural del Montgó, establit pel Decret 25/1987, de 16 de març, del Consell de la Generalitat Valenciana, de declaració del Parc Natural del Montgó, i segons el seu Pla d'ordenació dels recursos naturals (d'ara en avant, PORN) es troba en la zona d'ús restringit (Decret 180/2002, de 5 de novembre, del Govern Valencià, pel qual s'aprova el Pla d'ordenació dels recursos naturals del Montgó). La part marina de la cova està inclosa dins de la Reserva Marina d'Interés Pesquer del Cap de Sant Antoni (Decret 19/2015, de 13 de febrer, del Consell, pel qual es regula la Reserva Marina d'Interés Pesquer del Cap de Sant Antoni), la zonificació de la qual es va dur a terme en el PORN del parc natural del Montgó esmentat, i va quedar inclosa com a zona marina d'ús restringit. La Cova Tallada també figura en la Directiva d'Hàbitats com a lloc d'interés comunitari, LIC terrestre ES5211007 Montgó i LIC marí ES5213018, Penya-segats de la Marina, també és zona d'especial protecció per als ocells, ZEPA ES0000454 Montgó - Cap de Sant Antoni.  
  
En els últims anys, les visites a aquest enclavament han augmentat significativament, per això s'han incrementat els riscos d'accidents i s'amenaça la conservació dels seus valors mediambientals, la qual cosa va motivar que la Junta Rectora del Parc Natural del Montgó creara el dia 30 de maig de 2017 una comissió d'ús públic per a analitzar aquesta situació i aportar-hi solucions. Després d'haver confeccionat un estudi de capacitat d'acolliment de la cova, i valorat aquest per part dels ajuntaments de Dénia i Xàbia i la mateixa Junta Rectora del Parc Natural del Montgó el juny de 2018, es va posar de manifest la necessitat de regular, d'una manera dinàmica, l'afluència de visitants en determinades dates, atesa la limitada capacitat d'acollida de la cova. En aquest context, i atesa la necessitat d'adoptar, amb caràcter urgent, mesures que contribuïren a millorar la situació actual de la Cova, es va considerar oportú anticipar, per al període estival de 2019 i mitjançant la Resolució, de 10 de juny de 2019, de la Direcció General de Medi Natural i d'Avaluació Ambiental, certes mesures de control per al període comprés entre el 15 de juny i el 30 de setembre de 2019, mesures que han comptat amb l'acord general de les administracions, entitats i agents socials implicats en la gestió de l'espai.   
  
No obstant això, i d'acord amb les dades amb les quals es compta fins ara, la regulació d'accessos a la Cova Tallada obeeix a una necessitat científica, confirmada com s'ha dit pels òrgans de participació del Parc Natural, que haurà de projectar-se en el temps més enllà del període cobert per l'esmentada Resolució i almenys mentre persistisquen les condicions de sobrefreqüentació que es produeixen actualment, especialment en determinades dates de l'any. Per aquest motiu, prenent a més com a base l'experiència adquirida a través de l'aplicació de la Resolució de 10 de juny anteriorment esmentada, es considera oportú proposar la present Ordre, a través de la qual les mesures de control i regulació establides s'estendran mentre aquesta estiga vigent.  
La possibilitat de limitar l'accés i trànsit públics tant per terra com per mar està establida en l'article 66 del Pla d'ordenació dels recursos naturals (PORN) del Montgó, aprovat mitjançant el Decret 180/2002, de 5 de novembre, del Govern Valencià; igualment l'article 62.3 del Pla rector d'ús i gestió (PRUG) del Parc Natural, aprovat pel Decret 229/2007, de 23 de novembre, del Consell, pel qual s'aprova el Pla rector d'ús i gestió del Parc Natural del Montgó, aborden els usos permesos de les zones d'ús restringit, zona en la qual es troba la Cova Tallada.  
En els tràmits efectuats durant la tramitació, s'ha observat el que disposa l'article 43 de la Llei 5/1983, del Consell, en la redacció donada per la Llei 12/2007, de 20 de març, de la Generalitat; el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat i s'ha obtingut un informe de l'Advocacia de la Generalitat.  
  
Aquesta Ordre s'articula sobre els principis de bona regulació, aplicables a les normes de les administracions públiques, establits en l'article 129 de la Llei 39/2015, d'1 d'octubre, del procediment administratiu comú de les administracions públiques. En aquest sentit, la present Ordre està justificada per una raó d'interés general, es basa en una identificació clara de les finalitats perseguides, és l'instrument més adequat per a aconseguir aqueixes finalitats, conté la regulació imprescindible per a atendre la necessitat a cobrir, i no hi ha altres mesures menys restrictives de drets o que imposen menys obligacions, i s'adapta així als principis de necessitat, eficàcia, proporcionalitat, seguretat jurídica i transparència.  
En aquest sentit, i de manera coherent amb la resta de l'ordenament jurídic, l'article 31.4 de la Llei 42/2007, de 13 de desembre, del patrimoni natural i de la biodiversitat estableix que ?en els parcs es podrà facilitar l'entrada de visitants amb les limitacions necessàries per a garantir la protecció d'aquests?. Així mateix, l'article 7.2 de la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana estableix que ?les activitats a realitzar en els Parcs s'orientaran (...) així com a la seua visita i gaudi, amb les limitacions necessàries per a garantir-ne la protecció?.   
  
Per tot això, a proposta de la direcció general competent en gestió del medi natural, d'acord amb la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, i en ús de les atribucions conferides per l'article 28 de la Llei 5/1983, de 30 de desembre, del Consell; el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i després que l'Advocacia General de la Generalitat haja emés l'informe, conformement amb el Consell Jurídic Consultiu,  
  
ORDENE  
  
Article 1. Objecte  
Amb la finalitat de preservar els valors naturals i patrimonials de la Cova Tallada, al Parc Natural del Montgó, l'accés de visitants a aquesta durant el període estival s'ha de fer mitjançant el dispositiu d'ordenació que s'indica a continuació, el qual haurà de delimitar les condicions de les visites a la Cova Tallada en dates de gran concurrència, i desenvolupar un sistema de reserves per a visitar la cova sense sobrepassar la seua capacitat d'acolliment.  
  
Article 2. Requisits previs per a les empreses de turisme actiu  
Les empreses de turisme actiu que oferisquen visites amb caiacs o qualsevol altre sistema a la Cova Tallada hauran de complir les condicions següents per a poder operar en la cova:  
a) Estar registrades d'aquesta manera segons el que estipula el Decret 22/2012, de 27 de gener, del Consell, regulador del turisme actiu a la Comunitat Valenciana.  
b) Signar un acord anual vinculant amb el Parc Natural del Montgó, on es concretaran les condicions que han de complir les empreses i les visites a la Cova Tallada. L'acord haurà de signar-se 20 dies abans de l'inici del període de regulació establit en la present ordre.  
  
Article 3. Ordenació específica de les visites  
3.1. Període: les condicions establides en la present ordre s'han d'aplicar anualment en el període comprés entre el 15 de juny al 30 de setembre, tots dos inclosos. Aquest període podrà ser modificat mitjançant resolució del titular de la direcció general competent en matèria d'espais naturals protegits, quan les circumstàncies de protecció de la zona així ho justifiquen.  
3.2. Àmbit d'aplicació: la regulació establida en la present Ordre s'aplica a l'interior de la Cova Tallada i al seu entorn immediat, tal com figura cartografiat en l'annex.   
3.3. Funcionament: durant el període indicat en el punt 3.1, el nombre màxim de visitants simultanis, dins de l'àmbit de la present Ordre assenyalat a l'annex, no podrà superar les 71 persones, les quals es repartiran de la següent forma:   
  
Quota diària d'accés assignada a les empreses registrades segons el que s'indica en l'article 2: 112 persones, distribuïdes amb l'horari següent:  
   
Horari 8-9 9-10 10-11 11-12 12-13 13-14 14-15   
Persones 14 21 21 14 14 14 14 112  
  
  
Quota diària d'accés assignada a visitants que accedeixen per via terrestre o en caiac de forma autònoma (no a través d'una empresa autoritzada), 370 persones, distribuïdes amb l'horari següent:  
  
Horari 9-10.97 92-43.09 94-98.26 99-38.87 13-38.00 48-77.30   
Persones 43 57 57 71 71 71 370  
  
  
El nombre de persones establit en aquest punt podrà ser modificat anualment, mitjançant resolució del titular de la direcció general competent en matèria d'espais naturals protegits, quan les circumstàncies de protecció de la zona així ho justifiquen.  
  
3.4. Reserves: la possessió de reserva prèvia és requisit indispensable per a accedir a l'espai que regula la present Ordre durant el període indicat. Aquesta reserva només serà vàlida per al dia i el tram horari indicat. La reserva s'ha de fer per via telemàtica, en l'enllaç que, a aquest efecte farà públic el Parc Natural del Montgó.   
Atesa la situació de la Cova Tallada en línia de costa i, per tant, la seua especial vulnerabilitat davant els meteors marins com l'onatge i els corrents, i els canvis sobtats que experimenten, els visitants hauran d'informar-se prèviament de les condicions meteorològiques i especialment de l'estat del mar. La impossibilitat d'entrada a la Cova per alguna d'aquestes circumstàncies no donarà dret a l'obtenció d'altres reserves, per a més endavant, de les ja efectuades.  
  
Article 4. Condicions de la visita  
Els visitants que tinguen la reserva corresponent han de tenir en compte les condicions següents:   
4.1. D'acord amb el que estableixen els articles 78 i 95 del PORN, es prohibeix l'abocament de residus des de terra o des d'embarcacions, l'ús del foc, així com la introducció d'espècies terrestres i marines. Igualment, i, d'acord amb el que s'estableix en el Decret 65/2006, de 12 de maig, del Consell, pel qual es desenvolupa el règim de protecció de les coves i s'aprova el catàleg de coves de la Comunitat Valenciana, es prohibeix qualsevol alteració o destrucció de les característiques físiques de la cavitat. Aquestes infraccions seran sancionades conformement amb el que disposa l'article 52 i següents de l'esmentada Llei 11/1994, com a infracció tipificada als apartats 17 i 20 d'aquest article.  
4.2. El trànsit per l'interior de la Cova i per tota la zona assenyalada en l'annex de la present Ordre es durà a terme sota l'exclusiva responsabilitat de les persones visitants, que disposaran de la informació, en el moment d'efectuar la reserva de visita, de les característiques de la Cova i dels riscos inherents a deambular en un àmbit natural, amfibi, i en bona mesura, sense llum natural.  
  
Article 5. Aplicació  
Per a l'aplicació de la present Ordre la conselleria competent en matèria d'espais naturals protegits, amb la col·laboració dels ajuntaments de Xàbia i Dénia, ha d'habilitar els mitjans necessaris, en particular pel que respecta a la formalització de les reserves i la vigilància del seu compliment. Els i les agents de l'autoritat amb competències en matèria de medi ambient, els i les agents de les policies locals de Dénia i Xàbia, així com les Forces i Cossos de Seguretat de l'Estat, han de vetlar pel compliment de l'Ordre.   
  
DISPOSICIÓ ADDICIONAL  
  
Única. De la incidència pressupostària  
L'aplicació i desenvolupament d'aquesta Ordre no té cap incidència en la dotació dels capítols de despesa assignats a la Generalitat i, en tot cas, ha de ser atesa amb els seus mitjans personals i materials.  
  
  
DISPOSICIONS FINALS  
  
Primera. Disposicions d'aplicació i desenvolupament  
Es faculta la direcció general competent en matèria d'espais naturals protegits perquè, a proposta del director-conservador, dicte les disposicions d'aplicació tècnica o actes administratius que siguen necessaris per al desenvolupament d'aquesta Ordre, inclosa l'actualització, si escau, mitjançant una resolució anual, del període d'aplicació anual i de les quotes de visita.   
  
Segona. Temps de vigència i entrada en vigor  
Aquesta Ordre entra en vigor l'endemà de la seua publicació en el Diari Oficial de la Generalitat Valenciana, i mantindrà la seua vigència fins que deixen de concórrer les condicions que han promogut la present Ordre i la Junta Rectora del Parc Natural del Montgó així ho considere, moment en què haurà de ser derogada expressament.  
  
València, 9 de març de 2020  
  
La consellera d'Agricultura, Desenvolupament Rural,   
Emergència Climàtica i Transició Ecològica   
Mireia Mollà Herrera